**АНАЛІЗ ПАЭТЫЧНАЙ ТВОРЧАСЦІ ПАЭТА-МЕДЫКА КАРЫЦЬКІ С.С.**

***Сыты У. П., Варывоцкі С.У., Мігаль Я.***

*Беларускі дзяржаўны педагагічны ўніверсітэт ім. М.Танка, г. Мінск*

Да вяршыняў беларускай паэзіі Сяргей Карыцька [1,2,3,4] ўзняўся з глыбіняў народнага жыцця. Ён з гонарам піша пра гэта: “я маю гонар быць вясковым”. Стартавай пляцоўкай ягонай паэзіі сталі прырода і людзі “роднай вёскі”. Шмат якія з вершаў аўтара - аўтабіяграфічныя.

*Стаміўся беганінай гарадскою,*

*Прывабным горад мроіцца здаля…*

*Мне хочацца вясковага спакою,*

*Дзе дабрынёй напоена зямля.*

 *А сэрца просіць матчынага дому,*

 *Які прыціх ля лесу у глушы…*

 *Там нават кветкі пахнуць па-другому –*

 *Гаючае паветра для душы.*

*Паслухаеш птушыную гамонку*

*І пошчак незабыўны салаўя…*

*Так радуе палесская старонка*

*Дзе шчасце меў, каб нарадзіцца, я.*

З маладых год у сэрца Сяргей Карыцькі запала туга, звязаная з трагіным лёсам бацькі, і таму ў паэтычных радках часта з’яўляецца думка пра тое, што ён у чымсьці вінаваты перад Творцам і адказны за пакуты родных і блізкіх яму людзей.

*…Такі мой лёс… Як толькі нарадзіўся*

*Пад вогнішам тужлівых летніх зор,*

*Я перад Богам нечым правініўся,*

*І нечакана бацька мой памёр.*

Можа быць гэтае абвостранае пачуццё і паўплывала на выбар прафесіі ўрача, на фарміраванне аднаго з найлепшых у Беларусі кіраўнікоў установаў аховы здароўя, Заслужанага ўрача Рэспублікі Беларусі.

*…Але часцей гучыць крыніца болю,*

*Што так спакой трывожыць уначы.*

*І рады я, калі хоць крышку здолеў,*

*Таму, хто пазваніў, дапамагчы.*

Боль і нягоды, радасці і спадзяванні роднага края, захапленне навакольнымі людзьмі і прыродай – усё гэта адлілося ў Сяргея Карыцькі ў душэўныя і светлыя, сумныя і радасныя радкі:

*Шумяць няспынна за акном бярозы,*

*Як быццам весткі мне перадаюць.*

*Ад іх то заблішчаць на вейках слёзы,*

*То струны шчасця ў сэрцы запяюць.*

Вобразы лекараў выпісаныя ў шматлікіх вершах паэта з вялізнай павагай да іх прафесійнай дзейнасці і з захапленнем іх найлепшымі чалавечымі якасцямі.

Так, у прысвячэнні У. М. Мартыновічу, якога галоўны тэрапеўт Міністэрства аховы здароўя колісь называў “народным прафесарам”, Сяргей Сяргеевіч піша:

*У памяці жывуць Палессе, Пінск,*

*Старэнькая раённая бальніца,*

*І ён – загадчык аддзялення, чараўнік,*

*Сумленнасці і роздуму крыніца.*

 *Яго я слова кожнае лавіў,*

 *Як Бога дыягностыкі, лячэння,*

 *Мяне любіць ён хворых навучыў,*

 *Ад працы атрымаць задавальненне.*

Пра што б ні пісаў паэт – кандыдат медыцынскіх навук – ва ўсім праглядаецца светлы вобраз роднага края. Радзіма – гэта не геаграфічнае паняцце, не толькі поле і лес. Радзіма – гэта перад усім людзі, гэта ўрачы-працаўнікі, якія не проста лечаць, а сваімі поспехамі ўслаўляюць Беларусь, робяць важкі ўнёсак у медыцынскую навуку.

*…І медыкі надзейным крокам*

*Узнімуцца на п’едэстал*

*А з імі Мікалай Сарока –*

 *Для многіх мэтр і ідэал…*

І, вядома, не выпадкова сённяшнімі днямі, чым больш і больш мы ўчытваемся ў вершы Сяргея Карыцькі, чым болей і болей ягоная паэзія займае месца ў нашых сэрцах, тым бліжэй і бліжэй нам робіцца ўся беларуская медыцына з яе поспехамі, з яе праблемамі:

*Настаўнікі практычнай медыцыны,*

*Ахоўнікі народнага здароўя,*

*Вас не забудзе, веру я, краіна,*

*Вас не забудуць людзі, безумоўна.*

Лірычны накал вершаў паэта ідзе з сэрца лекара і таму Сяргей Карыцька мілосна піша пра”мелодыі кахання”. Кожны іх радок “прасякнуты светлым і чыстым пачуццём”:

*… Бо здольнасць шчыра, хораша кахаць –*

 *Нам на Зямлі ад Бога падарунак*.

Мелодыя кахання поўніць сэрца не толькі маладых, але хмеліць і “сівую галаву”:

*Гучыць мелодыя спрадвечная,*

*Узносіць да нябёс мяне…*

*Яна ад вечара да вечара*

*Душы спакою не дае.*

*Гляджу навокал з асалодаю*

*І адчуваю – я жыву!*

*Жаданні сэрцам завалодалі,*

*Сівую хмеляць галаву.*

Прырода ў Сяргея Карыцькі не застылы пейзажны фон: яна жыве, палка рэагуе на людскія лёсы, яна – любімы герой паэта:

*…Вісіць над возерам цудоўны вечар,*

*Ад неба не адвесці мне вачэй…*

*Але жыву сяброўскаю сустрэчай,*

*Пасля яе мне на душы лягчэй…*

Паэт часта карыстаецца прыёмам ўвасаблення. Пры гэтым палоска зямлі ці прыродныя з’ява цудоўна трансфармуецца ў вобраз жывой істоты:

*На дрэвах шэрань чысцінёй іскрыцца,*

*Дарога вабіць, кліча ўдалячынь…*

*Па ёй вясна святочная імчыцца –*

*Падстава хвалявання ўсіх мужчын.*

Эпітэты, параўнанні, метафары ў лірыцы Сяргея Карыцькі існуюць не самі па сабе, дзеля красы і формы, а для таго каб паўней і глыбей выявіць стаўленне да свету:

*Адкіпела чаромхай вясна,*

*Зябка мне ад асенніх вятроў,*

*Усё часцей сустракаю у снах*

*Тых, што вечнасць забрала, сяброў.*

У паэзіі Сяргея Карыцькі нас скарае і захапляе дзіўная гармонія пачуцця і слова, думкі і вобразу, адзінства вонкавага малюнка верша з душэўнасцю:

*Гляджу з надзеяй на прывабныя нябёсы,*

*І мары мяне цягнуць у Сусвет…*

*За тое я ў даўгу перад людзьмі і лёсам,*

*Што свайго шчасця ведаю сакрэт.*

Сяргей Карыцька гаворыць:“Напісаныя вершы – гэта спроба сказаць шчырыя словы падзякі і захаплення дарагім мне людзям. Мне здаецца, што такіх слоў нам у жыцці заўсёды не хапае. Я вас люблю і ўдзячны лёсу, што вы былі і ёсць побач:

*Заўсёды пажадана не забыцца,*

*Што за пачуцці па жыцці вялі.*

*Бо многае магло і не адбыцца,*

*Каб побач вы са мною не былі.”*

Так паэтычна распавесці пра Чалавека, ягоныя зямныя радасці, з такой душэўнай цеплынёй пісаць пра сваіх калегаў-дактароў, пра сваіх землякоў, пра сваіх родных і сяброў, можа толькі чалавек адкрыты, шчыры, мужны і мудры – чалавек, які ўвасабляе у сабе найлепшае і прыўкраснае беларускага народу. Такім сёння нам бачыцца з Беларускага педагагічнага ўніверсітэта імя Максіма Танка паэт-урач Сяргей Карыцька.

Літаратура:

1. Карыцька С.С. Я маю гонар быць вясковым… / Сяргей Карыцька. – Мінск: НВК “Тэхналогія”, 2006. – 117 с.

2. Карыцька С.С. Ад сэрца / Сяргей Карыцька. – Мінск: НВК “Тэхналогія”, 2007. – 157 с.

3. Карыцька С.С. Зачараваны родным краем / Сяргей Карыцька. – Мінск: НВК “Тэхналогія”, 2010. – 207 с.

4. Карыцька С.С. Мелодыя кахання / Сяргей Карыцька. – Мінск, 2011. – 72 с.